מז"ל טוב

עלילה

טרזה "טרי" גלבמן (ג'סיקה רות') מתעוררת ביום הולדתה ביום שני ה-18 בספטמבר 2017 בחדרו של קארטר (ישראל ברוסארד), חברה לכיתה, לאחר מסיבה במהלכה השתכרה. טרי מעבירה את היום בהתנשאות על חבריה לכיתה, התעלמות מהזמנה של אביה לארוחת צהריים משותפת, זריקת קאפקייק ששותפתה לחדר לורי (רובי מודין) הכינה לכבוד יום ההולדת וניהול רומן עם המרצה שלה, דוקטור גרגורי באטלר (צ'ארלס איטקן). טרי הולכת לבית החולים להפגש עם גרגורי, ובדרך פוגשת בלורי, שיודעת לאן היא הולכת. לורי אומרת לטרי שלהתנהגות שלה יהיו תוצאות חמורות (רמז מטרים לזהותו של הרוצח), אבל טרי לא מתייחסת אליה ברצינות. באותו הלילה, בעוד היא הולכת למסיבה שנמצא באחוות הגברים, טרי מפותה לתוך מנהרה בצד הכביש שם נרצחת על ידי אדם הלובש ברדס שחור ומסתיר את פניו עם מסכת "בייביפייס" (קמע קבוצת הפוטבול של הקולג').
טרי שוב מתעוררת בחדרו של קארטר ביום הולדתה, ב-18 בספטמבר, ובטוחה שהרצח שלה היה רק חלום. בהמשך היום היא ממשיכה לעבור את כל מה שעברה יום קודם לכן, אך במקום להיכנס למנהרה היא הולכת ישירות לאחוות הגברים, שם ניק, חברה של דניאל (רייצ'ל מת'יוז) נשיאת אחוות הנשים אליה טרי משתייכת, מפתה אותה לבוא לחדרו ושם שניהם נרצחים על ידי הרוצח בעל מסכת הבייביפייס.
כאשר טרי שוב מתעוררת בבוקר ה-18 בספטמבר היא מבינה שהיא לכודה בלולאת זמן, והיא מחליטה להתבצר בחדרה במועדון הנשים וכך למנוע את מותה. עם זאת היא נרצחת שוב כאשר מתגלה שרוצח הבייביפייס הסתתר בחדר האמבטיה כל הזמן.
בלולאת הזמן הבאה היא מספרת לקארטר על הסיטואציה שלה, וכתגובה הוא מציעה לה לנצל את העובדה שיש לה חיים אינסופיים כדי לגלות מי הרוצח שלה. טרי מקבלת את העצה ועושה רשימה של חשודים. החשוד הראשון שלה הוא טים, בן זוגה לשעבר. בזמן שהיא מרגלת אחריו היא מגלה שהוא הומוסקסואל, ומיד לאחר מכן נרצחת על ידי רוצח הבייביפייס. בלולאת הזמן הבאה היא מרגלת אחרי סטפאני, אשתו של גרגורי, ובו בזמן הרוצח תופס ומטביע אותה במזרקה הקרובה. בלולאת הזמן הבאה היא מתמקדת בנשיאת האחווה דניאל. היא מוצאת בתיק של דניאל כרטיס ברכה זהה לכרטיס שהיא קיבלה, וזה גורם לה לחשוב (בטעות, כפי שמתברר בהמשך) שדניאל היא הרוצחת. היא מתנפלת על דניאל, ובזמן שהשתיים נאבקות, הן מתגלגלות לכביש, ונדרסות על ידי אוטובוס (בלי קשר לרוצח הבייביפייס). בלולאת הזמן הבאה היא מנסה לרגל אחרי גרגורי, אך לפני שמספיקה לעשות זאת רוצח אותה הבייביפייס באמצעות מחבט בייסבול. כאשר טרי מתחילה את לולאת הזמן הבאה שלה היא מתעלפת, מיד לאחר שמתעוררת בחדרו של קארטר. בבית החולים של הקמפוס גרגורי אומר שעדיף לה להישאר בבית החולים ללילה, על מנת לבדוק מה פשר כל הפציעות שהופיעו בצילום הרנטגן שלה (שהן למעשה "שאריות" של לולאות הזמן הקודמות). אך בניגוד להוראותיו טרי מחליטה לברוח מבית החולים. במהלך הבריחה בייביפייס רוצח את גרגורי, ומתחיל מרדף אחרי טרי שמצליחה לברוח מבית החולים באמצעות הרכב של גרגורי. בזמן הנהיגה היא נעצרת על ידי שוטר בגין מהירות מופרזת. טרי מעמידה פנים שהיא במצב של שכרות על מנת שהשוטר יעצור אותה וכך תוכל להינצל, אך תקוותה מתנפצת כאשר בייביפייס דורס למוות את השוטר ומצית את רכב המשטרה באמצעות נר יום הולדת (רמז נוסף לזהותו של הרוצח) וכך שוב הורג אותה.
בלולאת הזמן הבאה טרי (שוב) מספרת לקארטר על היכולת שלה לחדש את הזמן בעת מותה, ומוכיחה לו זאת על ידי ידיעה מוקדמת של דברים שיקרו. בקפיטריה טרי מספרת לקארטר שהיא לא אוהבת את האדם שהפכה להיות, וכי השינוי קרה בעקבות מות אימה (שחלקה איתה את יום ההולדת) לפני שלוש שנים. בטלוויזיה של הקפיטריה היא רואה כתבה על ג'ון טומס (רוב מלו), רוצח סדרתי (שהתמקד בעיקר בנשים צעירות ובלונדיניות) שנשלח לבצע ניתוח בבית החולים של הקמפוס. בהבנה שטומס הוא כנראה הרוצח שלה, טרי רצה לבית החולים להזהיר את כולם שהוא עומד לברוח, אך היא מגיעה מאוחר מדי כאשר טומס כבר רצח אחות ומאבטח. טומס כמעט רוצח את טרי אך היא ניצלת על ידי קארטר, שבסופו של דבר נרצח על ידי טומס. במגדל הפעמון של בית החולים טרי כמעט מצליחה להרוג את טומס באמצעות לום ברזל, אך מבינה שקארטר יישאר מת אם היא לא תתחיל לולאת זמן חדשה, לכן היא מחליטה להתאבד בתלייה.
במהלך לולאת הזמן הבאה טרי מחליטה להשתנות ולהפוך לאדם טוב יותר, ומתחילה לתקן עוולות שעשתה: היא עוזרת לאנשים שונים בכך שהיא מזהירה אותם מנזק שעתיד לקרות להם; מתנצלת בפני לורי על כך שהייתה שותפה גרועה; מסיימת את הרומן עם גרגורי; מעודדת את טים לצאת מהארון; נפגשת עם אבא שלה וחושפת כמה היא מתגעגעת לאימה, וכל ההתחמקויות מלדבר על כך רק עשו אותה אומללה. טרי הולכת לפגישה של האחווה; בימים הקודמים, דניאל השפילה ברשעות את בקי, אבל הפעם טרי באה לעזרתה של בקי, ושופכת גביע של שוקו על ראשה של דניאל; יתר נערות האחווה, שלא סובלות את דניאל בגלל התנהגותה השתלטנית, הסנובית והמרושעת, צוחקות בהנאה כשדניאל המרשעת מושפלת בפרהסיה. בלילה מחליטה טרי למנוע מטומס לברוח. היא נכנסת לחדרו, חמושה בסכין ובאקדח שלקחה ממאבטח. היא מכוונת את האקדח לטומס, אך שוכחת לפתוח את הניצרה. טומס מסתער עליה, מפיל את האקדח ולוקח ממנה את הסכין. כאשר נראה שידו של טומס על העליונה, מתרחש קצר חשמלי המאפשר לטרי להרים את האקדח ולהרוג אותו. כאשר היא חושבת שהיא חיסלה את הרוצח ושהיא חופשייה, היא הולכת לחגוג יום הולדת בחדרו של קארטר והשניים אוכלים את הקאפקייק שלורי הכינה לה.
שמחתה של טרי נגמרת כאשר היא שוב מתעוררת ביום ההולדת שלה. מרוב יאוש, במחשבה שאינה יכולה לעצור את לולאות הזמן, היא חוזרת לחדרה ומתחילה לארוז כדי לברוח, שם לורי שוב מציעה לה מהקאפקייק. טרי מבינה שלולאת הזמן הקודמת היא לולאת הזמן היחידה בה אכלה את הקאפקייק ושבה מתה מסיבה לא ידועה, ולכן מגיעה למסקנה שלמעשה הקאפקייק הייתה מורעלת וכי היא מתה בשנתה - לכן לורי היא למעשה הרוצחת. בשלב זה מתברר כי לורי הרעילה את הקאפקייק בתקווה להרוג את טרי, אך מכיוון שבכל לולאות הזמן הקודמות טרי זרקה את הקאפקייק, החליטה לורי לרצוח אותה בכוחות עצמה, וכן ניצלה את העובדה שהיא עובדת בבית החולים כדי להפליל את טומבס ברצח. טרי מתעמתת עם לורי, שמכחישה הכל. טרי מציעה ללורי לטעום מהקאפקייק, והיא מסרבת. טרי אומרת שהיא תיקח את הקאפקייק למשטרה. לורי תופסת אותה ומטיחה אותה בדלת. לפני שטרי מספיקה להתאושש, לורי צוחקת ברשעות ונועלת את דלת החדר. טרי אומרת בייאוש שזה נכון שהיא תמיד הייתה שותפה לחדר איומה, אבל זה לא קצת מוגזם? לורי מגלה שהיא רוצה לרצוח את טרי מפני שהיא מנהלת רומן עם גרגורי, שלורי מעוניינת בו, וגם מפני שטרי הייתה תמיד גועלית כלפיה. הן נאבקות. כאשר נראה שלורי גוברת על טרי, טרי תופסת את הקאפקייק ותוחבת את כולה לתוך פיה של לורי. לורי נרתעת, צורחת בחרדה ומנסה לנקות את הקאפקייק מפיה. טרי נתלית על המנורה ובועטת בלורי בכל כוחה. לורי נופלת מהחלון אל מותה.
בקפיטריה טרי וקארטר מדברים על אירועי יום האתמול (של כל לולאות הזמן), בזמן שהם מתבדחים על הראיון של דניאל לכתבת החדשות. טרי מתעוררת למחרת, מאמינה שהיא בלולאת זמן נוספת אך מסתבר שזו הייתה מתיחה של קארטר.

הפקה

הסרט הוכרז לראשונה ביולי 2007, כשיחד עם ההכרזה, פורסם כי השחקנית מייגן פוקס לוהקה לתפקיד הראשי וכי שם הסרט היה אמור להיות "חצויה למוות" ("Half to Death") וכי מי שעתיד להפיק את הסרט הוא מייקל ביי. תשע שנים לאחר מכן, ב-11 באוקטובר 2016, "בלאמהאוס הפקות" הכריזו כי מי שתגלם את התפקיד הראשי היא ג'סיקה רות', וכי כריסטופר בי. לנדון יביים את הסרט בעוד ג'ייסון בלאם יפיק אותו. ב-8 בנובמבר 2016, פורסם כי רובי מודין, צ'ארלס איטקין ורייצ'ל מת'יוז לוהקו לצוות השחקנים לצידם של ג'סיקה רות' וישראל ברוסארד. צילומי הסרט נערכו בניו אורלינס.

סרט המשך

ב-2019 יצא לאקרנים סרט ההמשך "מז"ל טוב 2", בו מככבים ג'סיקה רות' וישראל ברוסארד.